Priekšlikums PADOMES LĒMUMS par nostāju, kas ES jāpieņem ĀKK un ES Ministru padomē attiecībā uz lēmumu pārdalīt ĀKK iekšējai sadarbībai daļu no desmitā Eiropas Attīstības fonda (EAF) nepiešķirtajiem līdzekļiem /* COM/2012/0207 final - 2012/0105 (NLE) */





PASKAIDROJUMA RAKSTS ES aktīvi piedalās tādu jaunu iniciatīvu izstrādē un īstenošanā, kuru mērķis ir atbalstīt jaunattīstības valstis. Šādas iniciatīvas ĀKK valstu atbalstam sniedz ievērojamu ieguldījumu nabadzības samazināšanā, kas ir viens no galvenajiem mērķiem gan ĀKK un ES Partnerattiecību nolīgumā, gan ES attīstības politikā. Desmitā Eiropas Attīstības fonda (EAF) ietvaros uz ĀKK iekšējiem līdzekļiem pirmo reizi attiecās daudzgadu stratēģija. Turklāt pārskatītajā ĀKK un ES Partnerattiecību nolīgumā ir noteikts, ka desmitā EAF ĀKK iekšējās stratēģijas starpposma pārskatīšanu veiks, ņemot vērā vajadzības un rezultātus, un ciešā sadarbībā ar ĀKK. Kopš desmitā EAF ĀKK iekšējā piešķīruma sākotnējās plānošanas, kas veikta 2008. gadā, ir izteikti jauni priekšlikumi konkrētu vajadzību apmierināšanai, kuras radušās gan no ĀKK valstu pašreizējām prioritātēm, gan no ES noteiktajām prioritātēm tās attīstības politikas kontekstā. ĀKK iekšējā starpposma pārskatīšana, kas tika sagatavota kopā ar ĀKK sekretariātu, apstiprina to, ka ES vispārējo pieeju var piemērot ĀKK iekšējai sadarbībai, un tādēļ neparedz stratēģijas būtisku pārskatīšanu. Tomēr esošās stratēģijas ietvaros lūgumus piešķirt finansējumu jaunām darbībām iesniedza gan ĀKK valstu grupa, gan ES. ĀKK iekšējai sadarbībai sākotnēji piešķirtā summa saskaņā ar 10. EAF (2 700 miljoni euro) tomēr izrādījās nepietiekama, lai apmierinātu visas jaunās vajadzības. Ņemot vērā šos apstākļus, un saskaņā ar ĀKK un ES Partnerattiecību nolīguma Ib pielikuma 6. punktu Vēstnieku komiteja Ministru padomes vārdā var pārdalīt līdzekļus starp piešķīrumiem, kas noteikti Ib pielikumā, lai īstenotu plānošanas prasības saskaņā ar vienu no šādiem piešķīrumiem. Ņemot vērā laika grafiku un to, ka uz konstatētajām vajadzībām nepieciešams reaģēt ātri, šis lēmums būtu jāpieņem nākamajā ĀKK un ES Ministru padomē 2012. gada jūnijā. Tādēļ Komisija ierosina – ar noteikumu, ka Padome tam piekritīs –, ka ĀKK un ES Ministru padome pieņem pievienoto lēmumu, ar ko paredz pārskaitīt 195 miljonus euro no desmitā EAF nepiešķirtajiem līdzekļiem uz dotāciju, kas paredzēta ĀKK iekšējai sadarbībai. Plānošana attiecībā uz 195 miljoniem euro pašlaik tiek apspriesta starp ES un ĀKK. Vispārējo papildu līdzekļu izlietojumu apstiprinās Komisija pēc tam, kad būs saņemts EAF komitejas atzinums. Komisija ierosina, ka 100 miljoni euro no šādas finanšu pārdales tiek piešķirti Āfrikas Miera nodrošināšanas fonda papildināšanai un, ja Padome to atzīs par lietderīgu, būtu jāpieņem atbilstoši Padomes secinājumi. 2012/0105 (NLE) Priekšlikums PADOMES LĒMUMS par nostāju, kas ES jāpieņem ĀKK un ES Ministru padomē attiecībā uz lēmumu pārdalīt ĀKK iekšējai sadarbībai daļu no desmitā Eiropas Attīstības fonda (EAF) nepiešķirtajiem līdzekļiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 209. panta 2. punktu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar 15. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses (turpmāk "ĀKK un ES Partnerattiecību nolīgums"), kas parakstīts Kotonū 2000. gada 23. jūnijā[1] un pārskatīts Luksemburgā 2005. gada 25. jūnijā[2] un Vagadugu 2010. gada 22. jūnijā[3], izveido ĀKK un ES Ministru padomi, kas ir pilnvarota pieņemt lēmumus saskaņā ar nolīgumu. (2) Saskaņā ar Ib pielikuma 6. punktu Vēstnieku komiteja ĀKK un ES Ministru padomes vārdā var pārdalīt līdzekļus starp piešķīrumiem, kas paredzēti minētā pielikuma 2. punktā, lai īstenotu plānošanas prasības saskaņā ar vienu no šādiem piešķīrumiem. (3) Līdzekļu atlikums, kas pieejams desmitajā EAF dotācijā, kas paredzēta ĀKK iekšējai sadarbībai, ir nepietiekams, lai īstenotu plānošanas prasības, kas konstatētas starpposma pārskatīšanā. Tiek ierosināts pārskaitīt 195 miljonus euro no desmitā EAF nepiešķirtajiem līdzekļiem uz dotāciju, kas paredzēta ĀKK iekšējai sadarbībai, kas ļautu finansēt darbības, kuru pamatā ir ES un ĀKK pastāvošās prioritātes, tostarp papildināt Āfrikas Miera nodrošināšanas fondu ar summu 100 miljonu euro apmērā. (4) Ņemot vērā ĀKK un ES kopīgo iestāžu sanāksmju grafiku un to, ka steidzamu vajadzību risināšanai ir jārīkojas ātri, šis lēmumus ĀKK un ES Ministru padomei būtu jāpieņem 2012. gada jūnijā. (5) Tādēļ būtu jānosaka ES nostāja ĀKK un ES Ministru padomē, lai pieņemtu lēmumu pārdalīt daļu no desmitā EAF vispārējās rezerves par labu apropriācijai, kas paredzēta ĀKK iekšējai sadarbībai, IR PIEŅĒMUSI ŠO LĒMUMU. 1. pants Nostājas, kas Eiropas Savienībai jāpieņem ĀKK un ES Ministru padomē attiecībā uz desmitā Eiropas Attīstības fonda vispārējās rezerves izlietojumu, pamatā ir pievienotais ĀKK un ES Ministru padomes lēmuma projekts. Par formālām un nelielām izmaiņām ĀKK un ES Ministru padomes lēmuma projektā var vienoties, nepieprasot izdarīt grozījumus šajā lēmumā, tostarp tā pielikumā. 2. pants No 195 miljonu euro finanšu pārdales 100 miljoni euro tiek piešķirti Āfrikas Miera nodrošināšanas fondam. Briselē, Padomes vārdā — priekšsēdētājs PIELIKUMS Projekts ĀKK UN ES MINISTRU PADOMES LĒMUMS pārdalīt ĀKK iekšējai sadarbībai daļu no desmitā Eiropas Attīstības fonda (EAF) nepiešķirtajiem līdzekļiem ĀKK UN ES MINISTRU PADOME, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupu, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[4] un pārskatīts Luksemburgā 2005. gada 25. jūnijā[5] un Vagadugu 2010. gada 22. jūnijā[6] (turpmāk "ĀKK un ES Partnerattiecību nolīgums"), un jo īpaši tā Ib pielikuma 6. punktu, tā kā: (1) Desmitā EAF ĀKK iekšējie atlikušie līdzekļi ir nepietiekami, lai īstenotu plānošanas prasības, kas konstatētas desmitā EAF ĀKK iekšējā starpposma pārskatīšanā. (2) Lai turpinātu ātri un efektīvi reaģēt uz situācijām saistībā ar vardarbīgiem konfliktiem Āfrikā, nepieciešams papildināt Āfrikas Miera nodrošināšanas fondu. (3) Lai nodrošinātu ĀKK grupas un ES prioritāšu finansējumu, nepieciešamā summa būtu jāpārskaita no desmitā EAF nepiešķirtajiem līdzekļiem uz dotāciju, kas paredzēta ĀKK iekšējai sadarbībai. (4) Būtu lietderīgi, ka Padome šo lēmumu pieņemtu nekavējoties, IR PIEŅĒMUSI ŠO LĒMUMU. 1. pants. ĀKK iekšējā sadarbība No desmitā EAF rezerves 195 miljonus euro pārskaita uz dotāciju, kas paredzēta ĀKK iekšējai sadarbībai, atbilstoši ĀKK un ES Partnerattiecību nolīguma 11., 28., 29. un 30. pantā noteiktajiem mērķiem. 2. pants. Lūgums piešķirt finansējumu Saskaņā ar ĀKK un ES Partnerattiecību nolīguma IV pielikuma 12.b panta a) punktu ĀKK un ES Ministru padome lūdz Komisijai finansēt darbības, ko ierosina ES un ĀKK, jo īpaši papildu finansējuma 100 miljonu euro apmērā piešķiršanu Āfrikas Miera nodrošināšanas fondam. Lēmums stājas spēkā tā pieņemšanas dienā. Vanuatu, ĀKK un ES Ministru padomes vārdā— priekšsēdētājs [1] OV L 317, 15.12.2000., 3. lpp. [2] OV L 287, 28.10.2005., 4. lpp. [3] Piemēro provizoriski no 2010. gada 1. novembra saskaņā ar ĀKK un ES Padomes 2010. gada 21. jūnija Lēmumu Nr. 2/2010, OV L 287, 4.11.2010., 3. lpp. [4] OV L 317, 15.12.2000., 3. lpp. [5] OV L 287, 28.10.2005., 4. lpp. [6] OV L 287, 4.11.2010., 3. lpp.